ג'ק דורסי

ג'ק דורסי (באנגלית: Jack Dorsey; נולד ב-19 בנובמבר 1976) הוא מיליארדר אמריקאי, שידוע בעיקר כמייסד והמנכ"ל לשעבר של הרשת החברתית טוויטר, וכמייסד ומנכ"ל חברת שירות התשלומים לטלפון חכם "Square". בשנת 2008 הוא דורג על ידי מגזין הטכנולוגיה של אוניברסיטת MIT, כאחד מ-35 היזמים הטובים בעולם מתחת לגיל 35.

דורסי כיהן כיושב ראש ומנכ"ל טוויטר, ונכון לנובמבר 2020, מוערך הונו בכ-10.2 מיליארד דולר.

== שנותיו המוקדמות ==
דורסי נולד וגדל בסנט לואיס, מיזורי, למשפחה קתולית, כבן למארסיה לבית סמית' וטים דורסי.<ref></ref> דורסי ממוצא אנגלי, אירי ואיטלקי. אביו עבד בחברה שעסקה בפיתוח ספקטרומטר מסה, ואימו הייתה עקרת בית. <ref></ref>הוא גדל כקתולי, ודודו הוא כומר קתולי בסינסינטי. הוא למד בתיכון הבישוף הקתולי דובורג בסנט לואיס. <ref></ref>בצעירותו עבד בדוגמנות באופן מזדמן. בגיל 14 התעניין דורסי בניתוב משלוחים, וחלק מתוכנת קוד פתוח שכתב העוסקת בתחום הייתה בשימוש על ידי חברות מוניות שנים רבות לאחר מכן. דורסי למד באוניברסיטת מיזורי למדע ולטכנולוגיה בין השנים 1995–1997, עד שעבר לאוניברסיטת ניו יורק, ובהמשך נשר מהלימודים בשנת 1999, סמסטר אחד לפני סיום לימודיו. במהלך לימודיו בניו יורק פיתח לראשונה את הרעיון שהפך בסופו של דבר לטוויטר<ref></ref>.

כשעבד לסירוגין כמתכנת, עבר דורסי מאוחר יותר להתגורר בקליפורניה. בשנת 2000 הקים את החברה הראשונה שלו בעיר אוקלנד שעסקה בניהול שליחים, מוניות ושירותי חירום דרך האינטרנט. ביולי 2000, בהשראה בין היתר מ-LiveJournal ומ-AOL Instant Messenger, פיתח רעיון לשירות תקשורת מקוונת המבוססת הודעות קצרות בזמן אמת.

כשראה לראשונה מימושים לשירותי מסרים מיידיים, תהה דורסי האם ניתן לשתף את סטטוס המשתמשים בקלות בין חברים. הוא פנה לחברת Odeo, שהתעניינה באותה תקופה בפיתוח רעיונות מבוססים מסרונים, ויחד עם ביז סטון בנה אב טיפוס של טוויטר תוך שבועיים. הרעיון משך משתמשים רבים של Odeo, וזכה להשקעה מצד אוון ויליאמס שהיה שותף בהקמת החברה.

==קריירה==
=== טוויטר ===
ג'ק דורסי עם הנשיא [[ברק אובמה, יולי 2011]]
בשנת 2006 הקים דורסי את הרשת החברתית טוויטר, יחד עם שותפיו אוון ויליאמס, נוח גלאס וביז סטון. ב-21 במרץ 2006, בשעה 09:50, ביצע ג'ק דורסי את הציוץ הראשון של טוויטר. דורסי הציג את רעיונו בפני מועצת המנהלים של חברת "Odeo Podcasting" ככלי אשר מאפשר למשתמש בודד לתקשר עם קבוצה קטנה באמצעות SMS. אלו אשר אהבו את רעיונו של דורסי השתמשו בפיתוח ככלי פנימי של חברת "Odeo" אשר מאפשר לה להעביר מסרים בין העובדים בארגון במהלך העבודה.

בכל אותה העת עבר הממשק כמה שדרוגים ופיתוחים נוספים, וב-15 ביולי 2006 הוצג הממשק בצורה פומבית באופן מלא לציבור. דורסי שימש תחילה כמנכ"ל החברה, אך ויתר על התפקיד והעבירו לאוון ויליאמס באוקטובר 2008, מטעמי נוחות וחיסכון בזמן. הוא החל לשמש כיושב-ראש החברה.

באוקטובר 2015 חזר לשמש כמנכ"ל טוויטר, לאחר שהקודם בתפקיד, דיק קסטלו, עזב את תפקידו. בנובמבר 2021 התפטר מתפקידו כמנכ"ל החברה.

=== Square ===
דורסי, 2018
דורסי, יחד עם ג'ים מק'קלווי, פיתח פלטפורמה עסקית קטנה לקבלת תשלומי חיוב וכרטיס אשראי באמצעות טלפון חכם, הנקראת Square, שפורסמה במאי 2010. דורסי מכהן כמנכ"ל החברה. בתחילת דרכה פיתחה החברה מכשיר קטן בצורת ריבוע המתחבר לטלפונים חכמים ולטאבלטים, המאפשר קריאה של כרטיסי אשראי לצורכי תשלום. החברה גם פיתחה מערכת לשליחת חשבוניות ללא נייר באמצעות הודעות טקסט או דואר אלקטרוני.<ref></ref> החברה, שבתחילת דרכה בדצמבר 2009 מנתה כעשרה עובדים, גדלה למעל למאה עובדים עד יוני 2011.<ref></ref> החברה שוכנת בסן פרנסיסקו,<ref></ref> ושווייה הוערך בכ-3.2 מיליארד דולר בספטמבר 2012.<ref></ref>

במרץ 2020 התאגיד הפדרלי לביטוח פיקדונות אישר לחברה להקים בנק תחתיה. במאי באותה השנה הודיע דורסי כי יתאפשר לעובדי החברה לעבוד מהבית באופן קבוע, בדומה לנוהל שקבע עבור עובדי טוויטר, זאת לאחר התפשטות מגפת הקורונה.<ref></ref>

באפריל 2020 הודיע שיתרום כ-28% מהונו, מיליארד דולר במניות של חברת Square, למאבק בנזקי נגיף הקורונה.

==קישורים חיצוניים==

* 
* 
* 
* 

==הערות שוליים==

קטגוריה:סן פרנסיסקו: אישים
קטגוריה:מתכנתים אמריקאים
קטגוריה:מדעני מחשב אמריקאים
קטגוריה:אנשי עסקים אמריקאים
קטגוריה:מיליארדרים אמריקאים
קטגוריה:אמריקאים בתעשיית המחשבים
קטגוריה:דירקטורים אמריקאים
קטגוריה:נדבנים אמריקאים
קטגוריה:אמריקאים שנולדו ב-1976